Bosasa: Borgtog vir voormalige tronkbaasLinda Mti, voormalige hoof van korrektiewe dienste (Foto: Werner Beukes/ANA) Linda Mti, voormalige hoof van korrektiewe dienste, is Donderdag in die gespesialiseerde handelsmisdaadhof borgtog van R20 000 toegestaan. Mti het homself Donderdag aan die Valke oorgegee en staan tereg op ŉ aanklag van oortreding van die Wet op Openbare Finansiële Bestuur (PFMA) en een aanklag van korrupsie. Dit volg ná voormalige Bosasa-personeellede Angelo Agrizzi (voormalige bedryfshoof van Bosasa), Andries van Tonder (voormalige finansiële hoof van Bosasa) en Frans Vorster (voormalige werknemer van Bosasa) Woensdag in hegtenis geneem is in verband met bewerings van korrupsie, bedrog en geldwassery. Hulle is ook vrygelaat op borgtog van R20 000 elk en die saak teen hulle is tot 27 Maart uitgestel. Brig. Hangwani Mulaudzi, woordvoerder van die Valke, het gesê daar is twee aktes van beskuldiging wat met die Bosasa-ondersoek verbind word. Nog twee verdagtes het ook in die handelsmisdaadhof verskyn op soortgelyke aanklagte. Volgens die klagstaat het Mti direk of indirek ongemagtigde betalings van Agrizzi en Van Tonder aanvaar of ingestem daartoe. Hy het na bewering ook voordele van nagenoeg R1 miljoen van Bosasa en twee ander maatskappye, Sondolo IT en Phezulu Fencing ontvang. “Die sewende verdagte is vermoedelik steeds in die VSA,” het Mulaudzi bygevoeg. Planne is reeds aan die gang om die verdagte na Suid-Afrika terug te bring. Die saak teen Mti is tot 27 Maart uitgestel.